《将至昆山舟中作》
宋代·姚申之

昆岭烟敛后，虞浦风定时。一舸飞两橹，百媚生涟漪。

霜清寒中人，天宇云陆离。朝曦忽漏光，野光明荒陂。

潜鱼时一跃，宿鸟意迟迟。却望西津桥，千尺天投霓。

豪家贵公子，香衾拥屏帏。安知苍莽中，有境如此奇。

我以饥驱出，气轩复开眉。褚侯真懿亲，襆被相追随。

长啸开船篷，襟袖风披披。平生崔嵬胸，轩昂对天池。

有景无句道，径须酒浇之。

作者简介：姚申之，字崧卿，昆山（今属江苏）人。孝宗隆兴元年（一一六三）进士。事见元至正《昆山郡志》卷三。今录诗六首。